Dié goedkoop produk kan jou parfuum langer laat houArgieffoto. (Foto: Siora Photography/Unsplah) Die bekende Franse mode-ontwerper Christian Dior het eens gesê dat ŉ vrou se parfuum meer van haar sê as wat haar handskrif doen. Omdat parfuum ŉ duur luuksheid is, is dit vir ons belangrik om die meeste uit elke liewe milliliter van ons gunstelinggeure te kry. Daar is gelukkig ŉ goedkoop manier om parfuum langer te laat hou sonder om in ŉ walm daarvan rond te loop. Eerstens is dit belangrik om jou parfuum op die regte plek aan te bring, naamlik die warmste dele van jou liggaam soos die binnekant van jou arm, jou polse, nek en bors omdat hitte parfuum se geure sterker na vore laat kom. Tweedens, let op na die basisgeure wat in die parfuum voorkom. Sterker geure soos vanielje en sandelhout is ŉ goeie basis en sal langer hou as sitrus of blomgeure. Vaseline is die ideale hulpmiddel om parfuum langer te laat hou. (Foto: Towfiqu/Barbhuiya/Unsplash) Dit is ook belangrik om te onthou dat elke parfuum uniek is en sommige langer op sekere veltipes sal hou as ander. Daarom stel kenners altyd ŉ parfuum met ŉ oliebasis, naamlik ŉ eau de parfum eerder as ŉ eau de toilette, voor. Eau de parfum is dikwels meer gekonsentreerd, waar olies gewoonlik met water of alkohol in ŉ eau de toilette verdun word. ŉ Geur het ook iets nodig om aan vas te klou in die vorm van ŉ lipied of olie. Daarom is ŉ produk met ŉ goeie oliebasis, soos Vaseline of lyfroom, die ideale hulpmiddel om parfuum langer te laat hou. Smeer net ŉ dun lagie daarvan op jou polspunte voor jy parfuum aanspuit. Só word die geure geabsorbeer om langer te hou. Smeer dan nog ŉ baie dun lagie bo-oor om die reuk te verseël. Indien jy eerder lyfroom wil aansmeer, maak seker dat die room nie ŉ reuk of geur bevat wat met die parfuum sal bots nie. Met dié eenvoudige wenke kan jy heelwat langer die meeste uit jou kenmerkende geur kry! Bronne: Bustle, Cosmopolitan, Elizabeth Arden.com.